Buingamia ni arthropodi wa oda Solifugae katika ngeli Arachnida. Mara nyingi watu huchanganya buingamia na nge au buibui wakubwa lakini sio wale wa kwanza wala wa pili. Wote wamo katika oda yao ya kibinafsi, nge katika Scorpiones na buibui katika Araneae. Tofauti dhahiri zaidi kati ya buingamia na nge ni ukosefu wao wa mkia wenye msumari wa sumu kwa ncha yake. Pia hawana magando kwenye pedipalpi zao. Tofauti kuu na buibui ni kutokuwepo kwa chuchu za kukalidi hariri, kwa hivyo hawawezi kutengeneza utando. Na kinyume na buibui wanapumua kupitia mfumo wa spirakulo na trakea ulioundwa vizuri badala ya kwa njia ya mapafu-kitabu.